नांदेड जिल्ह्यातील हृदयद्रावक घटना

नांदेड : पोहण्याचा आनंद घेण्यासाठी नदीत उतरलेल्या दोन सख्या बहिणींसह अन्य एका मुलीला जीवावर बेतलं. आई-वडिलांच्या डोळ्यासमोर दोघांचा नदीत बुडून मृत्यू झाला. काल सोमवारी दुपारी किनवट तालुक्यात ही मन हेलावून टाकणारी घटना घडली. ममता शेख जावेद (वय २१), पायल देविदास कांबळे (वय १६) आणि स्वाती देविदास कांबळे (वय १३) असं मयत मुलींची नावे आहेत. आपल्या डोळ्यादेखत मुलींचा मृत्यू झाल्याने आई-वडिलांनी हंबरडा फोडला. दरम्यान, या प्रकरणी किनवट पोलिसांनी दोघांविरोधात गुन्हा दाखल केला आहे.

पोलिसांच्या माहितीनुसार, देविदास कांबळे आणि त्यांचे नातेवाईक पार्टी करण्यासाठी किनवट तालुक्यातील मारेगाव लहान येथील पैनगंगा नदीवर गेले होते. यावेळी नदी ठिकाणी त्यांनी मटणाची पार्टी केली. सर्वांनी जेवण देखील केले आणि त्यानंतर शेख जावेद, मिथुन बिहारी, ममता शेख जावेद, पायल कांबळे, स्वाती कांबळे यांच्यासह काहीजण पोहण्यासाठी नदीत उतरले. यावेळी सर्वजण नदीत एकमेकांवर पाणी टाकत पोहोण्याचा आनंद लुटत होते. याचदरम्यान पाण्याचा अंदाज न आल्याने एक जण बुडू लागली. तिला वाचवण्यासाठी गेलेल्या अन्य दोघीही बुडाल्या.

पायल कांबळे, स्वाती कांबळे या दोघी सख्या बहिणी होत्या. तर ममता शेख जावेद ही अन्य मुलगी असल्याची माहिती आहे. घटनेची माहिती मिळताच पोलिसांची घटनास्थळी धाव घेतली. जिवरक्षाकाच्या मदतीने मृतदेह पाण्याबाहेर काढण्यात आले. पोलिसांनी पंचनामा करून शवविच्छेदनासाठी मृतदेह गोकुंदा येथील उपजिल्हा रुग्णालयात नेण्यात आले. आई-वडिलांच्या डोळ्यादेखत दोघांचा मृत्यू झाला. मृतदेह पाण्याबाहेर काढताच आई-वडिलांचा हंबरडा फुटला होता.

दरम्यान, या घटनेनंतर विविध चर्चाना उधाण आलं होतं. नदीत पाणी जास्त असताना देखील शेख जावेद आणि मिथुन बिहारी यांनी मुलींना पाण्यात नेले. त्यांच्या हलगर्जीपणामुळे तिघांचा मृत्यू झाल्याच्या तक्रारीवरून किनवट पोलिसांनी रात्री उशिरा दोघांविरोधात कलम ३०४ आणि ऑट्रोसिटीचा गुन्हा दाखल केला आहे. या घटनेनं किनवट तालुक्यात खळबळ उडाली आहे.